हाउसफुल चल रही है पठान; नियमों में बदलाव कर फिल्म को किया गया रिलीज
Shah Rukh Khan Pathaan Movie Housefull Before Release In Bangladesh - शाहरुख खान की फिल्म पठान बांग्लादेश में भी धमाल मचा रही है। वहां पर फिल्म 48 स्क्रीन पर रिलीज हुई है। हर रोज 200 शोज चल रहे हैं।
शाहरुख खान की फिल्म पठान बांग्लादेश में भी धमाल मचा रही है। वहां पर फिल्म 48 स्क्रीन पर रिलीज हुई है। हर रोज 200 शोज चल रहे हैं। मीडिया रिपोर्ट्स के मुताबिक, पहले दो दिनों के शोज हाउसफुल हैं। रिलीज के पहले ही सारे टिकट बिक गए थे। खास बात ये है कि बांग्लादेश में ये पहली सक्सेसफुल हिंदी फिल्म है जो रिलीज हो पाई है।
इससे पहले 2009 में वहां सलमान खान की फिल्म वांटेड रिलीज हुई थी, लेकिन विवादों की वजह से जल्दी ही उतर गई थी। बांग्लादेश को आजाद हुए 52 साल हो गए हैं, लेकिन वहां विदेशी फिल्में अभी भी रिलीज नहीं होतीं।
बांग्लादेश में विदेशी फिल्में रिलीज नहीं होती
टाइम्स ऑफ इंडिया की रिपोर्ट्स के मुताबिक, एक लोकल डिस्ट्रीब्यूटर ने कहा कि पहले दो दिनों के लिए पठान के सारे टिकट एडवांस में बिक गए हैं।
बांग्लादेश में पहले लोकल इंडस्ट्री को बढ़ाने और उनकी सुरक्षा के लिए विदेशी फिल्मों पर बैन लगाया था। हालांकि इस साल बांग्लादेश की सरकार ने निर्णय लिया कि अब देश में 10 विदेशी फिल्मों को कमर्शियली रिलीज किया जाएगा।
बांग्लादेश में वांटेड सबसे पहली हिंदी रिलीज फिल्म थी
पठान के पहले सलमान खान की फिल्म वांटेड भी बांग्लादेश में रिलीज हुई थी। उस वक्त बांग्लादेश की सरकार ने नियम में कुछ ढील दी थी। हालांकि एक लोकल सिनेमा संगठन ने फिल्म की रिलीज को लेकर विरोध कर दिया। तब वांटेड को उन 50 थिएटर्स से हटा लिया गया, जिनमें वो एक हफ्ते से चल रही थी।
'उम्मीद है कि पठान बांग्लादेश में भी लोगों का मनोरंजन करेगी'
पठान की रिलीज से पहले यशराज फिल्म्स से जुड़े एक आर्टिस्ट नेल्सन डिसूजा ने कहा, 'सिनेमा हमेशा ही अलग-अलग देशों और कल्चर को जोड़ते आई है। सिनेमा से दो देशों के लोग आपस में जुड़ाव महसूस करते हैं। फिल्में बॉर्डर पार भी ऑडियंस से प्यार कमाती हैं और लोगों को एक-दूसरे से जोड़े रखती हैं।
हमें यकीन है कि पूरी दुनियाभर में शानदार कमाई करने के बाद पठान अब बांग्लादेश के लोगों का भी खूब मनोरंजन करेगी।'
बांग्लादेश में भी शाहरुख की तगड़ी फैन फॉलोइंग
नेल्सन डिसूजा ने आगे कहा, 'पठान को बांग्लादेश में रिलीज करने के लिए हम वहां की अथॉरिटी के शुक्रगुजार हैं। बांग्लादेश में शाहरुख खान कि बहुत बड़ी फैन फॉलोइंग है और हम चाहते हैं कि हम ऑडियंस तक फिल्म को लेकर आएं। फिल्म बांग्लादेश में हमारे देश के कल्चर और सिनेमा को भी रिप्रेजेंट करेगी।'
बांग्लादेश के बनने के पीछे की कहानी समझिए
1971 के पहले बांग्लादेश पाकिस्तान का ही हिस्सा था। इसे पूर्वी पाकिस्तान के तौर पर जाना जाता था। यहां बांग्ला भाषी लोगों की संख्या सबसे ज्यादा थी। हालांकि पाकिस्तान की सरकार हमेशा से पश्चिम से ऑपरेट होती थी। पाकिस्तान ने अपनी राजभाषा भी उर्दू को बना दिया था। पूर्वी पाकिस्तान के लोगों का कहना था कि उनके साथ सरकार सौतेला व्यवहार करती आ रही है।
वहां के लोग 1970 के समय अलग देश बनाने की मांग को लेकर सड़क पर उतर आए थे। 26 मार्च 1971 को बांग्लादेश की मांग करने वाले नेता मुजीब उर रहमान ने बांग्लादेश को एक स्वतंत्र देश घोषित कर दिया। इसके बाद झल्लाई पाकिस्तान की सेना ने उनके साथ बहुत अत्याचार किया।
भारत की तत्कालीन प्रधानमंत्री इंदिरा गांधी ने पाकिस्तान सरकार का इस मामले में काफी विरोध किया। नतीजतन भारत-पाक युद्ध शुरू हो गया। इसके करीब 9 महीने बाद 16 दिसंबर 1971 को पाकिस्तान की सेना भारत के सामने घुटने टेकने पर मजबूर हो गई। 16 दिसंबर को बांग्लादेश में विजय दिवस के रूप में मनाया जाता है। इसी के बाद बांग्लादेश हमेशा के लिए एक अलग देश बन गया।